
12 hetes edzésprogram hatékonyságának vizsgálata a menopauza éveiben jelentkező tünetek enyhítésére

Bevezetés: Menopauza idején a hormonok csökkenése miatt a nőknek számos negatív változással kell szembenézniük. A koruknak és általános fizikai állapotuknak megfelelő terhelést tartalmazó edzések segítségével a menopauza kellemetlen tünetei enyhíthetőek, de az alkalmazott mozgásprogram pozitív hatással lehet az életkorral együtt járó csontritkulás, izomvesztés és elhízás ellen is.
Célkitűzés: A vizsgálat célja kettős volt: 1) a speciálisan erre a korosztályra kialakított 12 hetes mozgásprogram hatékonyságának vizsgálata élettani és pszichológiai mérések alapján és 2) felmérni, a programban tartás lehetőségét és a folytatás iránti igényt.
Vizsgálati módszerek: A vizsgálatba összesen 21 főt vontunk be, a 12 hetes mozgásprogram alatt a lemorzsolódás 2 fő volt, így összesen 19 fő adatát értékeltem, ahol az átlagéletkor 52,5±2,91 év volt. Az edzések jelenléti és online módon lettek megtartva (hetente 2x 1 óra és 1x 1,5 óra), melyből heti 2x1 ó kondicionáló torna és heti 1x1,5ó állóképességi típusú edzésmunka (biciklizés, gyaloglás). A fizikális fittségi vizsgálatokhoz hajlékonyság vizsgálatot, 2 perces lépéstesztet és szorítóerő mérést végeztünk. A testösszetétel vizsgálatát TANITA BC-545N eszközzel mértük. A fizikális önértékelési vizsgálathoz a MARSH-féle kérdőívet használtunk. Az adatokat TIBCO Statistica v13. program segítségével elemeztük.
Eredmények: Szignifikáns javulás mutatkozott mindhárom fittségi vizsgálat (hajlékonyság, kézi szorítóerő, 2 perces lépés teszt) eredményében. A testtömeg átlagértéke ugyan csökkent, de a csökkenés mértéke nem érte el a szignifikáns szintet 69,19±11,37kg vs. 68,84±11,21kg; a BMI szintén csökkenő tendenciát mutatott (25,87±4,32 vs. 25,58±4,29). A csonttömeg, izomtömeg, zsigeri zsír és testzsír% átlagértékei szignifikánsan nem változtak, de a testzsír% a vizsgálatban résztvevők 36%-nál csökkent. Az önértékelési kérdések több mint felében szignifikánsan jobb medián értékek mutatkoztak az intervenció után.
Összefoglalás: Az eredmények alapján, megállapítottuk, hogy az általánosan alkalmazott hormonpótás mellett, kiemelkedően fontos lenne a rendszeres (irányított) testmozgás menopauza idején. A résztvevők motivációja és elégedettsége a mozgásprogramban való részvétellel kapcsolatban tovább erősít bennünket abban, hogy érdemes lenne hasonló intervenciós programokat szélesebb körben megismertetni és elérhetővé tenni a menopauzát elért hölgyek számára.

